Zlatko Karač

Mala sakralna arhitektura Vukovara

Kapele, poklonci i raspela kao dio identiteta grada

Uz velike sakralne sklopove koji su tijekom povijesti bili nezaobilazne dominante u urbanoj slici Vukovara (katolički franjevački samostan s crkvom sv. Filipa i Jakoba, pravoslavna saborna crkva sv. Nikolaja i negdašnja židovska sinagoga u Gajevoj ul.), u gradu je bilo podignuto i nekoliko desetaka manjih sakralnih spomenika i religijskih znamena. To su filijalne i zavjetne kapele (katoličke posvećene sv. Roku, sv. Ivanu Nepomuku, Gospi od Hrasta, uznička kapela u dvorištu Županije..., pravoslavna sv. Petka na izvoru Dobra voda), zatim sepulkralne kapele (na židovskome i starom rkt. groblju, mauzolej Eltz, te grobne kapele pravoslavnih obitelji Paunović, Panić i Stanić), manji poklonci (dva još stoje na Mitnici, jedan je na 'Kuginom groblju' na Sajmištu), zatim kalvarije (nekada je postojala na ulazu u staro rkt. groblje, a danas je postavljena na tzv. 'Kukuruznom putu' kao memento Bitke za Vukovar), no najveću skupinu sakralne javne plastike čine ulični križevi, često obilježeni zavjetnim natpisima (katolički 'Bećarski križ', 'Petrov križ' na kraju Podvuke, križ na 'Petrovačkome putu', u Bogdanovačkoj ul., u Šamcu, dva su križa na Mitnici, dva su na starome rkt. i novovukovarskome groblju.... te pravoslavni križevi 'pod Dunavom' na kraju Nazorove ul. i u parku na Sajmištu). U Domovinskom ratu nepovratno su uništeni neki križevi, poput onoga gradonačelnika Rukavine kod franjevačke crkve, križa *ex voto* grofice Marije Eltz, onoga na pročelju stare škole u samostanskom parku i kod stadiona...., a osobito kulturocidna gesta je namjerno miniranje 'Bećarskog križa' neposredno pred reintegraciju (snimljeno kamerom!) koji je, međutim, kao simbol identita Vukovara uzorno faksimilno rekonstruiran. Na temelju starih kartografskih prikaza, crkvenih vizitacija i drugih izvora sastavljen je cjeloviti katalog male sakralne arhitekture Vukovara (i one davno nestale) koja je kontinuitetom nastajanja bitno odredila urbani, nacionalni i konfesionalni identitet grada, što ga se u nedavnom ratu pokušalo sustavno zatrti.

Arhitektonski fakultet Sveučilišta u Zagrebu

HR -10000 Zagreb, Kačićeva 26

zkarac@arhitekt.hr

mob. 091/736-2546